《英煦斋师所藏天启三年小铁斧歌》
清代·胡敬

披图足徵明祚败，如鉴写形蓍测卦。霜刃休看寸铁轻，三百年基斲全坏。

九重多暇工雕锼，故剑肯向忠良求。纷纷章奏弃不省，可怜神似东昏侯。

吁嗟弄兵兵以至，杨左诸臣空望治。谶成委鬼与茄花，劈正徒劳殿楹置。

想见经营费匠心，藉娱长昼法宫深。太阿倒授他人柄，遂令神州叹陆沈。

大东小东纵寻斧，谠士吞声狂竖舞。走马廷前督内操，那惜金钱输左府。

挥戈难返日舍三，寇锋遍野民何堪。六州铸铁真成错，事到桓灵不忍谈。

作者简介：清浙江仁和人，字以庄，号书农。嘉庆十年进士。累官侍讲学士。诗文兼美。有《崇雅堂诗文集》。